## D3

## Ibrány Város Önkormányzatának

**14/2017. (V.31.) önkormányzati rendelete**

**Ibrány Város településfejlesztési koncepciójával, integrált településfejlesztési stratégiájával és a településrendezési eszközök, valamint településképi arculati kézikönyv és településképi rendelet készítésével, módosításával kapcsolatos partnerségi egyeztetés szabályairól**

Ibrány Város Önkormányzatának Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, valamint a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 29. § és 29/A. §-aiban meghatározott feladatkörében a következőket rendeli el:

**1. §**

A partnerségi egyeztetésekben résztvevők (a továbbiakban: Partnerek) köre:

a) Ibrány település teljes lakossága,

b) a városban nyilvántartott civil szervezetek,

c) a városban nyilvántartott érdekképviseleti szervezetek

d) Ibrányban bejelentett székhelyű és településen székhellyel, telephellyel rendelkező

gazdálkodó szervezetek,

e) Ibrányban működő elismert egyházak.

**2. §**

(1) Az egyes eljárásokban a konkrét Partnerek meghatározásának módja:

Magyarország helyi önkormányzatairól szóló 2011. évi CLXXXIX. törvény 41. § (4) bekezdése alapján az 1. § szerinti partnerek kiválasztását – a Képviselő-testülettől átruházott jogkör alapján - a testület által megbízott települési főépítésszel (a továbbiakban: Főépítész) történő előzetes egyeztetés alapján, az adottságok és a feladat jellegéhez igazítottan, a fejlesztéseket megalapozó dokumentumok módosítása esetén esetenként kell meghatároznia a település polgármesterének. A polgármester által meghatározott Partnerek körét írásban kell rögzíteni.

(2) A település teljes közigazgatási területére készülő

1. településfejlesztési koncepció,
2. integrált településfejlesztési stratégia,
3. településrendezési eszközök,
4. településképi arculati kézikönyv,
5. településképi rendelet.

(a továbbiakban együttesen: fejlesztéseket megalapozó dokumentumok) készítése esetén az 1. § szerinti partnerek köre nem szűkíthető, az (1) bekezdés szerinti eseti meghatározásnak nincs helye.

**3. §**

A Partnerek tájékoztatásának módja, a véleményezés szakaszai és eszközei**:**

a) társadalmi bevonási szakasz, előzetes véleményezés,

b) társadalmi véleményezési szakasz, az elkészült dokumentum véleményezése.

**4. §**

A tájékoztatás típusai:

1. előzetes tájékoztató, mely a készítendő egyes fejlesztésekhez kapcsolódó előzetes véleményezést (tervkészítési javaslattétel) alapozza meg a társadalmi bevonási szakasz keretében.
2. munkaközi tájékoztató mely az elkészült, az egyes fejlesztést megalapozó dokumentumok véleményezését alapozza meg a társadalmi véleményezési szakasz keretében.

**5. §**

Az előzetes és a munkaközi tájékoztatás megindítása és a véleményezés:

a) az Önkormányzat hivatalos közterületi hirdető felületein, a Polgármesteri Hivatal hirdetőtábláján elhelyezendő hirdetmény kifüggesztésével,

b) az Önkormányzat hivatalos honlapján tájékoztató anyag megjelentetésével,

c) az önkormányzat helyi lapjában történő közzététellel,

d) lakossági fórum keretében

történik.

**6. §**

A tájékoztatás különös szabályai:

1. a Partnerek, valamint akik a tájékoztatás soránjelzik kérésüket, elektronikus úton(e-mailben) is értesítést kapnak a hirdetményekről, a véleményezhető fejlesztést megalapozó dokumentumról.

b) a közterületen elhelyezett hirdetőfelületre, a hirdetőtáblára kifüggesztett hirdetmény, valamint a honlapon történő felhívás tartalmazza a partnerségi véleményadásra rendelkezésre álló időtartamot.

c) amennyiben közterületen elhelyezett hirdetőfelületen vagy a hirdetőtáblán történő elhelyezést az anyag terjedelme, formátuma nem teszi lehetővé, úgy a hirdetményben megjelölésre kerül, hogy mely időpontokban és hol van lehetőség a dokumentumokba történő betekintésre.

**7. §**

A településrendezési eszközök egyeztetési eljárásának típusai:

a) teljes,

b) egyszerűsített,

c) tárgyalásos,

d) állami főépítészi.

**8. §**

A tájékoztatás formáit, a véleményezés lehetőségeit az egyes bevonási szakaszok és tervfajták megkülönböztetésével az 1. melléklet tartalmazza.

**9. §**

A Partnerek által adott javaslatok, vélemények megadásának, dokumentálásának, nyilvántartásának módja és határideje:

a) A beérkezett észrevételeket, javaslatokat, véleményeket az ügyirathoz kell iktatni és abban kell megőrizni.

b) A beérkezett észrevételekről, javaslatokról, véleményekről összefoglaló táblázatot kell készíteni a Főépítésznek. Ezt a táblázatot az ügyiratban kell elhelyezni és megőrizni a készítés időpontjával, valamint a készítőjének aláírásával ellátva. A Képviselő-testületi hatáskörbe tartozó kérdésekben ki kell kérni a Képviselő-testület döntését.

c) Az összefoglaló táblázatot az aktuálisan megbízott településtervező részére is el kell juttatni annak érdekében, hogy az érintett munkarészek javításra kerüljenek. A településtervező a javítás módjáról tételesen írásos tervezői választ készít, melyet az ügyirathoz kell iktatni és abban kell megőrizni.

**10. §**

(1) Az el nem fogadott javaslatok, vélemények indokolásának módja, a dokumentálásuk, nyilvántartásuk rendje:

a) A partnerségi véleményezés bevonási és véleményezési szakaszokban beérkezett javaslatokat a Főépítész szakmailag értékeli és döntésre előkészíti a Képviselő-testület számára.

b) A Főépítész megindokolja írásban a beérkezett, de elfogadásra nem javasolt véleményeket.

c) Az indokolásban külön kell választani a jogszabályon alapuló véleményeket a szakmai javaslatoktól.

d) A szakmai előterjesztés alapján a döntéshozásra jogosult által meghozott döntést, a Főépítész a véleményezési szakasz lezárásához kötelezően felhasználja.

e) A döntést és az írásban beérkezett, de el nem fogadott véleményeket, az ügyiratban kell

elhelyezni és megőrizni.

(2) Az észrevételt, véleményt tevőnek - tértivevényes úton - meg kell küldeni az el nem fogadott javaslat, vélemény indokolását.

**11. §.**

1. A Partnerek által adott javaslatok, vélemények határideje:

a) Ha van lakossági fórum, azt megelőzően legalább 8 nappal az elkészült tervezetet a 12. §-ban foglaltak szerint közzé kell tenni.

b) Lakossági fórum hiányában az Önkormányzat hivatalos honlapján a hirdetményt az elkészült fejlesztéseket megalapozó dokumentumok tervezeteivel együtt közzé kell tenni.

(2) A közzétételt követően véleményezésre legalább az alábbi időtartamot kell biztosítani:

a) teljes eljárás esetén:

aa) előzetes tájékoztatási szakasznál: 21 nap

ab) véleményezési szakaszánál: 30 nap

b) egyszerűsített eljárás véleményezési szakaszánál: 15 nap

c) tárgyalásos eljárásnál: 8 nap

d) állami főépítészi eljárásnál: 8 nap

e) kézikönyv készítése esetén: 15 nap

f) településképi rendelet elfogadása esetén: 8 nap.

**12. §**

(1) A fejlesztéseket megalapozó dokumentumokat illetve azok módosítását közzé kell tenni:

a) az Önkormányzat hivatalos honlapján hirdetményben,

b) a Polgármesteri Hivatal hirdető tábláján nyomtatásban.

1. A közzétételhez rövid, közérthető összefoglalót kell csatolni az érdekeltek számára.

**13. §**

A rendelet a kihirdetést követő napon lép hatályba.

Ibrány, 2017. május 29.

**Berencsi Béla Bakosiné Márton Mária**

**polgármester jegyző**